Ma tꞌẽepai Jesús cheji Jerusalendee judiorã fiesta oode.
Jerusalén pꞌuuru murallade tꞌĩupata aba Ovejaarã Tꞌĩupata apachida.
Mãgɨ́ kꞌaitꞌa baji eperãarã kꞌuipatamãi,
hebreo pedeede tꞌɨ̃jarapata Betzatá.
Mãgɨ́ pozo wapꞌɨra baji joisomaa tarimbakꞌa bɨpa.
Mãgɨ́ wãkꞌa beeji te kꞌirupa.
Mama eujãde kꞌayaa beerã chokꞌara pꞌaneepachida:
tau pꞌãriu beerã,
nɨkꞌanɨkꞌaa tꞌɨa beerã mãikꞌaapa chiwa beerã.
[Nɨpachida pania pꞌërebai jira beerumaa.
Mãga oopachida edaare angelpa pania pꞌërebai jira beepikꞌãri,
chi naa tꞌĩuru aɨde jɨpa beepachi perã.]
Mama baji eperã treinta y ocho años kꞌayaa bada.
Jesupa iru mama jẽra bɨ unukꞌãri mãikꞌaapa kꞌawaa atakꞌãri taarã weda ichi mãgá che bapachi,
irumaa iidiji:
—¿Jɨpa bee kꞌinia bɨkꞌã?
aji.
Chi kꞌayaa bɨpa pꞌanauji:
—Eperã wẽ–eda aji,
mɨ toida ata bɨmerã jã pozode pania pꞌërebai jira beekꞌãri.
Mɨ tꞌĩudariitꞌee pakꞌãri,
awaraata mɨ naa tꞌĩudaiparida aji.
Mãpai Jesupa mãgaji:
—¡Pꞌirabáiji!
Pɨchi pꞌaru atáji mãikꞌaapa wã́ji pɨchi temaa.
Aramata ma eperã jɨpa beeji.
Bainɨ̃ beepꞌeda mãikꞌaapa ichi pꞌaru atapꞌeda,
tꞌɨa wãji.
Mamĩda ɨ̃ipata ewate pada perã,
arii pꞌanadapꞌedaa judiorã poro waibɨarãpa chi jɨpa beedamaa mãgajida:
—Idi tachi ɨ̃ipata ewate.
Tachi Akꞌõre Ũraa pꞌãdade jara bɨ ɨ̃ipata ewate mimia oodaikꞌaraa bɨ.
Jã pꞌaru pɨa ateeikꞌaraa bɨda ajida.
Mãpai mãgɨ́ eperãpa pꞌanauji:
—Mɨ jɨpadapa jarajida aji:
“Pɨchi pꞌaru atáji mãikꞌaapa wã́ji.”
Ãchia iidijida:
—¿Kꞌaipata pɨmaa mãga jarajima?
ajida.
Mamĩda ma kꞌayaa badapa kꞌawa–e paji kꞌaipata ichi jɨpatꞌaada,
Jesús tau atuatꞌaada perã tꞌĩukꞌãri eperãarã chokꞌara see nɨ̃bɨde.
Ma tꞌẽepai,
Tachi Akꞌõre te waibɨade Jesupa ma eperã unukꞌãri,
irumaa mãgaji:
—¡Ũríji!
Ɨ̃rá pɨ jɨpa bɨda aji.
Pꞌekꞌau kꞌachia oo amáaji ne–inaa kꞌachiara pꞌasanaamerã.
Maapꞌeda mãgɨ́ eperãpa judiorã poroorãmaa nepɨrɨnaji Jesupa ichi jɨpada.